ETE นิวโลว์ตั้งแต่เข้าตลาดฯ ฟากโบรกฯหั่นกำไรปีนี้เหลือ 99 ลบ.
ETE นิวโลว์ตั้งแต่เข้าตลาดฯ ฟากโบรกฯหั่นกำไรทั้งปีเหลือ 99 ลบ. จากเดิม 130 ลบ. ล่าสุด ณ เวลา 16.09 น. ราคาอยู่ที่ 3.12 บาท ลบ 0.34 บาท หรือ 9.83% สูงสุดที่ 3.48 บาท ต่ำสุดที่ 3.06 บาท มูลค่าซื้อขายที่ 91.85 ล้านบาท 
23 ส.ค. 2560

ผู้สื่อข่าวรายงานว่า ราคาหุ้นบริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE ณ เวลา 16.09 น. ราคาอยู่ที่ 3.12 บาท ลบ 0.34 บาท หรือ 9.83% สูงสุดที่ 3.48 บาท ต่ำสุดที่ 3.06 บาท มูลค่าซื้อขายที่ 91.85 ล้านบาท โดยราคาหุ้นปรับตัวลงต่ำสุดตั้งแต่เข้าตลาด เมื่อวันที่ 15 ก.พ.60

ด้านบล.เคทีบี (ประเทศไทย) ระบุในบทวิเคราะห์ แนะนำ “ซื้อ” ราคาเป้าหมาย 4.40 บาท/หุ้น โดยฝ่ายวิจัยปรับราคาเหมาะสมลง จากเดิม 5.40 บาท เป็น 4.40 บาท จากการปรับกำไรสุทธิทั้งปีลง 30% เป็น 99 ล้านบาท แต่ยังคงคำแนะนำ “ซื้อ” โดย ETE รายงานกำไรสุทธิช่วงไตรมาส 2/60 ที่ประมาณ 8.7 ล้านบาท (ลดลง 52.8% จากปีก่อน , ลดลง 47.9% จากไตรมาสก่อน ) ปรับตัวลดลงค่อนข้างมากจากการรับรู้รายได้และอัตรากำไรขั้นต้นที่ลดลงของโครงการประเภท Engineering
ทั้งนี้กำไรสุทธิช่วงครึ่งปีแรกต่ำกว่าคาด คิดเป็นเพียง 20% ของประมาณการกำไรสุทธิทั้งปีเดิม (แต่คิดเป็น 31% ของประมาณการใหม่) โดยเราคาดว่าช่วงครึ่งหลังของปีนี้จะเติบโตสูงกว่าช่วงครึ่งปีแรก เป็นผลมากจากการเร่งส่งมอบงานในปลายปีและการประหยัดดอกเบี้ยจ่าย
ตามที่กล่าวในข้างต้น กำไรสุทธิช่วงครึ่งปีแรกคิดเป็นเพียง 20% ของประมาณการกำไรสุทธิทั้งปีเดิมของฝ่ายวิจัย ซึ่งถือว่าเป็นระดับที่ต่ำกว่าคาด เนื่องจากการรับรู้รายได้ Engineering ช้ากว่าคาดและกำไรขั้นต้นของโครงการประเภท Engineering ที่ต่ำกว่าคาด ซึ่งคาดว่าเป็นผลมาจากที่ผู้ให้บริการโทรศัพท์เคลื่อนที่ชะลอการขยายเครือข่าย รอการประมูลคลื่น 850 MHz และ 1800 MHz ที่จะเกิดขึ้นในช่วงปี 2561
ดังนั้นจึงทำการปรับลดการรับรู้รายได้ของโครงการ Engineering ทั้งปี จากเดิม ที่ประมาณ 650 ล้านบาท เป็น 580 ล้านบาท และปรับสมมุติฐานกำไรขั้นต้นของโครงการ engineering ลงจากเดิม 23.5% เป็น 20.0 ส่งผลให้คาดการณ์กำไรสุทธิทั้งปี 2560 ลดลงมาอยู่ที่ 99 ล้านบาท จากเดิม 130 ล้านบาท แต่ยังคงเติบโตเมื่อเทียบกับปี 2559 ที่ เพิ่มขึ้น 217% จากปีก่อน
โดยคาดว่าช่วงครึ่งหลังของปีนี้จะเติบโตสูงกว่าช่วงครึ่งปีแรกเป็นผลมากจากการเร่งส่งมอบงานในปลายปีและการนำเงินสดจาก IPO ไปคืนเงินกู้ ซึ่งคาดว่าดอกเบี้ยจ่ายจะลดลงประมาณ 10 ล้านบาท ตั้งแต่ช่วงไตรมาส 3/60 เป็นต้นไป
อนึ่ง ช่วงเดือนที่ผ่านมา ETE ไม่ได้รับคัดเลือกสำหรับโครงการโซลาร์ฟาร์มส่วนราชการ-สหกรณ์ โดยประเด็นดังกล่าวไม่ส่งผลกระทบต่อราคาเหมาะสม เนื่องจากฝ่ายวิจัยไม่นำรายได้จากโครงการดังกล่าวไปรวมใน Valuation ของฝ่ายวิจัย
อย่างไรก็ตาม คาดว่าบริษัทสามารถเข้าไปเจรจาเพื่อสนับสนุนส่วนราชการและสหกรณ์ โดยบริษัทระบุว่ายังมีส่วนราชการและสหกรณ์ประมาณ 30% ที่เข้ายื่นโครงการด้วยตัวเองแต่ยังไม่มีผู้ประกอบการสนับสนุน